[{"text_idx": "#000000", "text": "Eragile sozialak ere justiziaren eta berdintasunaren alde aterako dira kalera"}, {"text_idx": "#000001", "text": "Kontseiluak larunbaterako antolatu duen manifestazioari atxiki zaizkio ELA, LAB, STEILAS, Bilgune Feminista eta SOS Arrazakeria. Paul Bilbao, Kontseiluko idazkari nagusiarekin batera, agerraldia egin dute hiru sindikatuetako ordezkariek. Bilbaok azaldu duenez, pertsonen arteko berdintasuna eta justizia aldarrikatzeko kalera aterako garen honetan, oso garrantzitsua da eragile hauen atxikimendua."}, {"text_idx": "#000006", "text": "Herritarrek aldaketaren alde egindako apustuaren kontrako erabakia dela ere azaldu dute. \u201cNafarroako aldaketaren alde egin genuen 2015ean. Gisa honetako iritziak, ez datoz bat aldaketarekin. Bi zerrenda izateak UPNk indarrean jarritako erabaki baztertzaile bat indarrean jartzea litzateke, nola eta lege bidez, gainera. Egoera betikotzeko ateak zabalduz, alegia\u201d, LABeko Nora Salbotxek azaldu bezala."}, {"text_idx": "#000007", "text": "Gogoratu du, UPNk euskararen eta euskaldunon aurka zeraman hizkuntza-politika zitalean hartutako hainbat erabaki. Eraikin publikoetatik euskara desagerrarazten, irudi korporatibotik, lan-deialdietatik... \u201cLan-deialdietan hautagai euskaldunak modu desberdinetara zigortzen zituen UPNk. Administrazio nagusian euskarazko lanpostua hartua zuten langileei barne-lehiaketetan euskarazko derrigortasunik ez zuten lanpostuetara lekualdatzeko aukera ukatuz; Nafarroan berezkoak edo ofizialak ez diren hizkuntzen ezagutza berezko hizkuntza, euskararena baino gehiago baloratzen lan-deialdietan; eta hezkuntzan, zerrenda bikoitzaren sistema erabiliz\u201d."}, {"text_idx": "#000010", "text": "Botere publikoek herritarrekiko duten betekizuna ere gogoratu du Lopezek \u201cbotere publikoen betekizuna da herritarrak berdintasunez hartzea. Eta orain esku artean dugun zerrenda bikoitzaren afera horren kontra doa. Ezin dugu onartu\u201d. Eta ildo berean, alderdi batzuek Nafarroako gizartea normalizatzeko beren ardurari iskin egin diotela gehitu du."}, {"text_idx": "#000012", "text": "\u201cEuskaldunon eskubideen aurka ari direnen jarrera baldintzatu behar dugu, kalean. Horregatik, datorren larunbatean, Kontseiluak deitutako manifestazioan egongo gara eta dei egiten diegu justiziaren alde, pertsonen arteko berdintasunaren alde, benetako aldaketaren alde dauden herritar guztiei bertan parte har dezaten\u201d."}, {"text_idx": "#000013", "text": "Bide eman euskarari. Berdintasunaren alde! leloa izango duen manifestazioa eguerdiko 12:00etan abiatuko da Irun\u0303eko autobus geltoki zaharretik."}, {"text_idx": "#000017", "text": "Iruzkinik ez \"Eragile sozialak ere justiziaren eta berdintasunaren alde aterako dira kalera\""}]